Sigrid-siktet mener han fikk plantet elektrode i hodet
Det kommer frem i rapporten fra de rettsoppnevnte sakkyndige, får VG opplyst. De har vurdert om 38-åringen er strafferettslig tilregnelig uten å bli enige om en felles konklusjon.38-åringen skal ha blitt merkbart dårligere i månedene før Sigrid forsvant fra Skøyenåsen i Oslo. To måneder tidligere ble han tvangsinnlagt. - Han har vært paranoid så lenge vi kjenner ham, men han ble gradvis verre den siste tiden, forteller en av 38-åringens nærmeste venner. I et blogginnlegg én uke før 16-åringen ble meldt savnet, skrev 38-åringen:Ifølge familien ble han bedre av medisiner, men han skal på et tidspunkt ha blitt redd for å ta tablettene. «Jeg går ikke på medisiner», skrev han i bloggen i slutten av 2011. 38-åringen mener selv han er tilregnelig og ikke har noen psykiske problemer.Ifølge den rettspsykiatriske erklæringen ble flere bekymret for gutten allerede på barneskolen. Da han var ti år gammel skal han ha blitt mer fjern og isolert. Både skolen og faren så at noe var galt. Gutten var urolig og hadde konsentrasjonsvansker. I tillegg løy han og stjal vennenes eiendeler. «Debuttidspunktet for selvopplevde og observerte psykiske plager er vanskelig å fastslå, men observanden har vært i kontakt med psykiatrisk helsevesen siden 11-årsalderen og har hatt en dysfunksjonell atferd som har utviklet seg over år og frem til i dag», heter det i den rettspsykiatriske erklæringen. Ifølge faren skal sønnen ha hatt mange timer ugyldig fravær fra skolen. I en periode skal ha han sittet nærmere to uker i strekk og sett ut mot havet. Ifølge faren har han alltid vært engstelig og sover blant annet med lyset på. Han fullførte aldri videregående skole. Han har aldri hatt fast arbeid over tid. Isteden har den drapssiktede sunnmøringen brukt mye tid foran datamaskinen, på bilkjøring og reparasjon av biler. Politiet har funnet Sigrids blod i campingvognen hvor 38-åringen oppholdt seg da han var i Oslo, uten at det har fått ham til å endre forklaringen - eller bli overrasket over at politiet har slike bevis mot ham. «Sigrid-saken er det ultimate beviset for at noen faktisk prøver å ødelegge meg, siden psykiatrien ikke klarte det», har han fortalt etterforskerne i avhør. Ifølge den rettspsykiatriske erklæringen mener han seg forfulgt av politi og helsevesen. 38-åringen følte seg også truet av barn i hjembyen Ålesund. Han mente de var utsendte spioner fra dem som ønsket å skade ham. Selv husker han ingenting fra den tiden hvor Sigrid Giskegjerde Schjetne forsvant. - Han er uenig med den sakkyndige som mener han er psykotisk, og han mener det er et bestillingsverk fra psykiatrien og politiet, sier 38-åringens forsvarer John Christian Elden til VG.I 2006-2007 gjennomgikk han en ryggoperasjon, men han er overbevist om at inngrepet ikke ble gjort. I stedet ble det plantet en elektrode i hodet hans, slik at «noen» kunne følge med på ham og hva han gjør, fremgår det av rapporten til de sakkyndige. Under et opphold på Ålesund sykehus tre år senere, skal sunnmøringen ha fortalt at han hørte stemmer i hodet som kjeftet på ham, men sa samtidig at han klarte å ignorere stemmene.Leiligheten til 38-åringen i Ålesund var utstyrt med overvåkningskameraer og i halvannet år tok han opp alle telefonsamtaler på mobilen. Disse samlet ham på en minnepenn for å kunne bevise at noen forsøkte å ta ham. 38-åringen stoler ikke på de sakkyndige og har nektet å snakke med dem. Rapporten er derfor basert på video av politiavhørene. Det ble også gjennomført en seks uker lang tvangsobservasjon av ham på Dikemark sykehus. Under observasjonen skal han ha fått et uventet panikkanfall. Ifølge rettspsykiaterne Andreas Hamnes og Kjersti Narud er han svært følsom for nederlag og avvisninger. De mener også han bærer nag, feiltolker vennlige handlinger og har lav terskel for aggressive utbrudd som inkluderer voldsutøvelse. Ifølge de sakkyndige, har 38-åringen narsissistiske tendenser ved at han hevder å kunne få andre til å mene det han selv ønsker og at han er mer intelligent enn alle andre. I tillegg hevder 38-åringen at han lyver for å fremstå bedre og for å sette seg selv i et bedre lys - samt at han er flinkere på data enn de aller fleste. Med forvirringen fra 22. juli-saken friskt i minne, ba politiet om at det ble oppnevnt tre psykiatere for å vurdere 38-åringen. De har skrevet en rapport sammen, men konkluderer forskjellig. Nevropsykolog Anne Lill Ørbeck mener han er paranoid schizofren, og beskriver blant annet 38-åringens opplysninger om at han har sett syner om Sigrid, som bisarre. Han har også fortalt at han ber venner slå av TV-en dersom det vises vold og at han lider når fluer drepes.Ørbeck mener også at 38-åringen har problemer med å komme til poenget når han prater og at meningene glir bort i mange ord og irrelevante assosiasjoner. Hun konkluderte med at drapssiktede er strafferettslig utilregnelig - noe som kan føre til at han dømmes til tvungen psykisk helsevern. Psykiatrispesialistene Andreas Hamnes og Kjersti Narud er enig i at 38-åringen har utviklet paranoide vrangforestillinger, men mener han ikke er psykotisk og at han dermed kan straffes. - Som forsvarer er det min oppgave å belyse de punkter som foreligger om tvil om straffskyld, så må retten avgjøre saken. Selv skal ikke jeg ha noen mening om dette, sier Elden. Politiet vil ikke kommentere den delte konklusjonen og viser til at rapporten nå ligger til behandling hos Den rettsmedisinske kommisjon. Det er ventet uttalelse i neste uke. Politiet vil innstille på tiltale før sommeren. Rettssaken er forhåndsberammet og skal etter planen starte 16. september.
38-åringen som er siktet for drapet på Sigrid Giskegjerde Schjetne (16), har vært i kontakt med psykiatrien siden han var 11 år gammel.